สายการบินไทย ยืนยันความพร้อมสนับสนุนภารกิจรับคนไทยในยูเครนเดินทางกลับประเทศไทย
บริษัท การบินไทย จำกัด (มหาชน) แจ้งว่า จากสถานการณ์ความตึงเครียดในประเทศยูเครน บริษัท การบินไทย จำกัด (มหาชน) ในฐานะสายการบินแห่งชาติยืนยันความพร้อมของบริษัทฯ ในการสนับสนุนภารกิจภาครัฐในการรับคนไทยในประเทศยูเครนกลับสู่ประเทศไทย โดยบริษัทฯ ได้ติดตามสถานการณ์และประสานงานอย่างใกล้ชิดกับกระทรวงการต่างประเทศ และหน่วยงานรัฐที่เกี่ยวข้อง และได้เตรียมความพร้อมสำหรับการจัดเที่ยวบินสนับสนุนภารกิจทันทีที่ได้รับการร้องขอ ในส่วนของเที่ยวบินของบริษัทฯ ในเส้นทางบินทวีปยุโรปนั้น บริษัทฯ ไม่ได้ทำการบินผ่านน่านฟ้าประเทศยูเครนมาเป็นระยะเวลาหนึ่งแล้ว อย่างไรก็ดี เพื่อยกระดับมาตรการด้านความปลอดภัยและนิรภัยการบิน ตลอดจนสร้างความมั่นใจให้กับผู้โดยสารที่ใช้บริการในเส้นทางดังกล่าว บริษัทฯ ได้ปรับใช้เส้นทางบินที่มีความปลอดภัยยิ่งขึ้น มาตั้งแต่วันที่ 22 กุมภาพันธ์ 2565 ที่ผ่านมา ส่งผลให้ระยะเวลาทำการบินในแต่ละเที่ยวบินเพิ่มขึ้นเล็กน้อย โดยไม่กระทบต่อตารางบิน ปัจจุบัน บริษัท การบินไทยฯ ทำการบินเส้นทาง ไป-กลับ ยุโรป ใน 7 เส้นทางบิน ประกอบด้วย เส้นทาง กรุงเทพ-ลอนดอน สัปดาห์ละ 6 เที่ยวบิน เส้นทางกรุงเทพฯ-โคเปนเฮเกน สัปดาห์ละ 3 เที่ยวบิน เส้นทางกรุงเทพฯ-แฟรงก์เฟิร์ต สัปดาห์ละ 7 เที่ยวบิน เส้นทาง กรุงเทพฯ-ปารีส สัปดาห์ละ 2 เที่ยวบิน เส้นทางกรุงเทพฯ-ซูริก สัปดาห์ละ 3 เที่ยวบิน เส้นทาง กรุงเทพฯ- สตอกโฮล์ม สัปดาห์ละ 3 เที่ยวบิน และเส้นทางกรุงเทพฯ-บรัสเซลส์ สัปดาห์ละ 2 เที่ยวบิน